b'\n_START_ARTICLE_\nIdrottsklubben-32\n_START_PARAGRAPH_\nIdrottsklubben-32 ry (IK-32) on vuonna 1932 perustettu espoolainen, t\xc3\xa4n\xc3\xa4 p\xc3\xa4iv\xc3\xa4n\xc3\xa4 pelk\xc3\xa4st\xc3\xa4\xc3\xa4n py\xc3\xb6r\xc3\xa4ilyseura. Seuran aiempia lajeja ovat olleet my\xc3\xb6s yleisurheilu ja painonnosto._NEWLINE_Seura syntyi 27. joulukuuta 1932 erimielisyyksist\xc3\xa4 helsinkil\xc3\xa4isseura Kiffeniss\xc3\xa4. Keskeisen\xc3\xa4 toimijana uuden seuran perustamisessa oli toimittaja Runar Hallsten, joka toimi seuran puheenjohtajana 14 vuotta vuoteen 1946 asti._NEWLINE_Alkuvaiheessa 1930- ja 1940-luvuilla seuran yleisurheilijat olivat Suomessa tunnettuja. Tunnetuin heist\xc3\xa4 on Berliinin olympialaisten 5 000 metrin olympiavoittaja Gunnar H\xc3\xb6ckert. Muita tunnettuja seuran yleisurheilijoita ovat olleet moukarinheitt\xc3\xa4j\xc3\xa4 G\xc3\xb6sta Hannula, joka sijoittui vuoden 1938 EM-kisoissa Pariisissa nelj\xc3\xa4nneksi, kiekonheitt\xc3\xa4j\xc3\xa4 Veikko Nyqvist, joka oli Lontoon vuoden 1948 olympialaisissa kuudes, sek\xc3\xa4 Ebba From, joka edusti Suomea Berliinin olympialaisissa 1936.'